
Информация за текущото състояние на “Специализирана болница за активно лечение на белодробни болести-Перник“ ЕООД, гр. Перник

“Специализирана болница за активно лечение на белодробни болести-Перник“ ЕООД, гр. Перник („СБАЛББ-Перник” ЕООД) с ЕИК 113513064 е лечебно заведение,  еднолично дружество с ограничена отговорност, в което министърът на здравеопазването упражнява правата на държавата като едноличен собственик на капитала, с предмет на дейност осъществяване на болнична помощ в областта на белодробна и извънбелодробна туберкулоза, хронични неспецифични белодробни заболявания /ХОББ, дихателна недостатъчност, бронхиална астма/, пневмонии, гнойно-възпалителни заболявания на белите дробове и други.
„Специализирана болница за активно лечение на белодробни болести - Перник“ ЕООД е специализирана за активно лечение на белодробните болести с над 50 годишна история, с традиции, поддържащи добро качество на лечебно-диагностичния процес. През март 2020 г. „СБАЛББ-Перник” ЕООД бе първото лечебното заведение на територията в област Перник което започна да приема и лекува пациенти заразени с новия коронавирус, доказани лабораторно, както и такива при които лабораторно вируса не беше установен, но клиничните, рентгенологичните и лабораторни данни насочваха в тази посока. Това са пациенти с тежки увреждания на белите дробове, с нарушения на кръвно-газовата обмяна при които се налага дълго и продължително лечение.
Основната мисия на лечебното заведение е оказване на качествена медицинска помощ и грижи за задоволяване здравните потребности на населението в областта  на пулмологията, чрез постигане на по високи стандарти на болнично обслужване и политика на управление на качеството.
 Основни приоритети в развитието са формулирани като реализиране пакет от мерки, насочени към подобряване на ефективността на управлението на лечебното заведение и подобряване  качеството на предоставяните медицински услуги, в това число: подобряване на вътрешната ефективност, чрез оптимизиране на легловия фонд, човешките ресурси, подобряване на материалната база, разходите и управлението на дружеството; пазарна и финансова стабилизация на дружеството, чрез разширяване на източниците на приходи, нарастване на предоставяните на здравноосигурените лица услуги, целесъобразно изразходване на средствата и др.
Съгласно заверения от одитор финансов отчет и доклада за дейността на дружеството за 2023 г., към 31.12.2023 г. лечебното заведение регистрира печалба в размер на 31 хил. лв., т.е. наблюдава се прекъсване на негативната тенденция към отчитане на отрицателен текущ финансов резултат /за 2022 г. -171 хил. лв./. Към 31.12.2023 г. общо финансовият резултат, включващ натрупани загуби от минали години, е загуба от -381 хил. лв. Собственият капитал към 31.12.2023 г., подобно на 2022 г. и 2021 г., продължава да е отрицателна величина и е в размер на -49 хил. лв. /намаление спрямо 2022 г. със 128 хил. лв./. Краткосрочните задължения към доставчици към 31.12.2023 г. са в размер на 95 хил. лв., като намалението им спрямо 2022 г. е с 86 хил. лв., т.е. с 47,51 %. Към 31.12.2023 г. от дружеството отчитат наличие на просрочени задължения в размер на 82 хил. лв., при 123 хил. лв. спрямо предходния отчетен период, т.е. същите намаляват с 33,33 %. През 2023 г., спрямо 2022 г., се отчита намаление както при общо приходите, така и при общо разходите на лечебното заведение, като темпът на намаление на разходите изпреварва темпа на намаление на приходите, което обуславя и положителния текущ финансов резултат. Общо приходите на дружеството за 2023 г. са 1 940 хил. лв. и са намалени с 14 хил. лв., или с 0,72 % спрямо същите за 2022 г. Намалението при общо разходите за 2023 г. (1 909 хил. лв.) е с 216 хил. лв. или с 10,16 % спрямо 2022 г. 
Към 30.06.2024 г. лечебното заведение регистрира текуща печалба  от 48 хил. лв. Общо приходите за периода са в размер на 981 хил. лв., а общо разходите са в размер на 933 хил. лв. Текущите задължения на дружеството са в размер на 304 хил. лв., като просрочените задължения са в размер на 39 хил. лв.
[bookmark: _GoBack]Информация за финансовите отчети на дружеството, анализи и доклади за дейността може да бъде намерена в Търговския регистър и РЮЛНЦ към Агенция по вписванията и на електронно-информационна система за публичните предприятия -   https://reports.appk.government.bg/Public/Public/Organizations поддържана от АППК.
В изпълнение на Наредба № 5 от 17.06.2019 г. Министерството на здравеопазването започна да събира и публикува на електронната си страница, информация по ключови показатели, характеризиращи финансовото състояние и дейността на държавни и общински лечебни заведения за болнична помощ, част от които отговарят на търсенето на заявителя болниците. Данни за общо и просрочените задължения, брой преминали болни, използваемост на леглата, брой леглодни и др. показатели се публикуват за всяко тримесечие и са достъпни на адрес: https://www.mh.government.bg/bg/politiki/standart-za-finansovo-upravlenie-na-drzhavnite-lechebni-zavedeni/ 
	 
